Torsdag vandt Frederikshavn White Hawks en overraskende sejr over Aalborg Pirates i Gigantium i Aalborg. Og fredag aften er der mulighed for revanche for aalborgenserne, hvor det omvendte opgør venter. - Det spændende ved nytårsbraget er den gamle rivalisering, der er mellem de to klubber, siger Kasper Kristensen, der er sportschef i Frederikshavn White Hawks. - Det er bare noget helt specielt med de her kampe. Det er bare en fantastisk følelse. Ikke nok med, at kampene byder på stor intensitet, så er de også vigtige for klubbernes økonomi. Kampen i aftes alene gav én million i omsætning. Og det er tiltrængt for klubbernes økonomi efter to år med corona og et fåtal af tilskuere. - Vi tjener ikke lige så meget som Aalborg, da de har andre faciliteter og mulighed for flere tilskuere. Men jeg er sikker på, det bliver en god kamp alligevel. 5000 tilskuere var på plads til kampen i Gigantium, men så mange kan der ikke være i den gamle ishockey-hal i Frederikshavn. Der er plads til 2800 personer, og man regner med omkring 2500 til aftens lokalbrag.

Opsummering:
Det er årets store ishockey-brag - økonomisk og sportsligt - når Frederikshavn White Hawks og Aalborg Pirates på to dage tørner sammen to gange.